# RISE TV

| RISE TV |
| --- |
|  |
| Ίδρυση | 22 Ιανουαρίου 1998 |
| Πρώτη λειτουργία | 1998 (ως TV Πειραιάς) |
| Έναρξη λειτουργίας | 2004 (ως Smart TV) 2008 (ως MTV Greece) 2016 (ως RISE TV) |
| Εικόνα | 480i (SDTV σε γκρίζο χρώμα NTSC) 576i (SDTV) 1080i (HDTV) |
| Ιδιοκτήτης | Ραδιοτηλεόραση Πειραιάς Α.Ε. |
| Συνεργαζόμενα κανάλια | Keedoo Keedoo Plus |
| Σλόγκαν | Η τηλεόραση που θες να βλέπεις |
| Χώρα |  Ελλάδα |
| Γλώσσα |  Ελληνικά |
| Περιοχή εκπομπής | Αττική, Αργοσαρωνικός, κεντρική και νότια Εύβοια, βορειοδυτικές Κυκλάδες, Κύθηρα, Βοιωτία, περιοχές Πελοποννήσου |
| Κεντρικά γραφεία | Καρυάτιδων 88, Νέο Ηράκλειο, Αττική, Ελλάδα |
| Πρώην ονομασίες | Smart TV (2004-2008) MTV Greece (2008-2016) |
| Αντικατέστησε | TV Πειραιάς (1998-2004) |
| Ιστοσελίδα | Επίσημη ιστοσελίδα |
| Λήψη  |
| Επίγεια Ψηφιακά |
| Συχνότητα | **Digea: 34 UHF (Υμηττός, Πάρνηθα, Αίγινα, Οκτωνιά, Πράσινο, Χαλκίδα, Αυλώνας, Βάρη, Νέα Στύρα, Λαύριο, Ανάβυσσος, Σούνιο, Νέα Μάκρη, Δαρδίτσα)** |
| () |

Το **RISE TV** είναι ελληνικός νεανικός ιδιωτικός ψυχαγωγικός τηλεοπτικός σταθμός περιφερειακής εμβέλειας που εκπέμπει στην Αττική και έχει έδρα το Ηράκλειο Αττικής. Ανήκει στην *Ραδιοτηλεόραση Πειραιάς Α.Ε.*

## Ιστορία

Το κανάλι ξεκίνησε να εκπέμπει στις αρχές του 1998, με ενημερωτικό χαρακτήρα, ονόματι *TV Πειραιάς* με έμφαση στην ψυχαγωγία και την επιμόρφωση. Μετέδιδε δελτία ειδήσεων με θέματα από τον Δήμο Πειραιά, ενημερωτικές εκπομπές, ντοκιμαντέρ και ταινίες. Το 2003, αναμενόταν να κλείσει οριστικά από το ΕΣΡ, για παραβίαση προγράμματος, καθώς μετέδιδε βίντεο κλιπ και γραμμές υψηλής χρέωσης κάτι που δεν έγινε καθώς κατάρτισε νέο πρόγραμμα και το 2004 μετονομάστηκε σε *Smart TV*.

Μετά από ένα χρόνο, ο Γιάννης Αλαφούζος αγόρασε το κανάλι και προγραμμάτιζε την επαναφορά του ΣΚΑΪ από τις συχνότητές του, αλλά λίγες μέρες νωρίτερα, κρίθηκε σκόπιμη η αγορά του πανελλαδικού Seven, εκπέμποντας τελικά από τις συχνότητες του δεύτερου.

Το *Smart TV* παρέμεινε στον όμιλο ΣΚΑΪ, μέχρι το 2007 όταν εξαγοράστηκε από τον επιχειρηματία Βίκτωρα Ρέστη, που το μετέτρεψε στην ελληνική έκδοση (δικαιοχρησία) του MTV, η οποία επρόκειτο να ξεκινήσει την άνοιξη του 2008. Ωστόσο, ξεκίνησε εκπομπές στις 1 Σεπτεμβρίου της ίδιας χρονιάς, όπου προβλήθηκε η συναυλία των Red Hot Chili Peppers η οποία γυρίστηκε αποκλειστικά για το MTV Ιταλίας, ενώ συνέχισε με την αποκλειστική τηλεοπτική προβολή ενός βιντεοκλίπ των Coldplay.

Στις 17 Δεκεμβρίου 2015 ανακοινώθηκε η λύση συνεργασίας μεταξύ της «Ψυχαγωγικές Ραδιοτηλεοπτικές Επιχειρήσεις Α.Ε.» και της «Viacom» ως προς το σκέλος του *MTV Greece* το οποίο το βράδυ της 11ης Ιανουαρίου 2016 αντικαταστάθηκε από το *RISE*, που ήταν νεανική εκπομπή του προκατόχου του (MTV). Ένα χρόνο μετά ο διακριτικός τίτλος της εταιρείας από *MTV* μεταβλήθηκε σε *Rise Productions* ενώ από το 2020 κατέστη από πολυμετοχική σε μονομετοχική.

Από τον Μάρτιο του 2020 έως τον Ιούλιο του 2022, το κανάλι είχε κάνει εκ νέου σύμβαση συνεργασίας με την «Viacom», η οποία έδωσε την άδεια να παίζεται στην Ελλάδα μέσω του RISE TV, το πρόγραμμα του TeenNick, κυρίως τις απογευματινές ώρες.

Από τον Οκτώβριο του 2024, το κανάλι αντιμετωπίζει οικονομικά προβλήματα, με την Digea να αλλοιώνει τρεις φορές την εικόνα του, όπως και στα ομόσταβλα *Nickelodeon Greece* και *Nickelodeon Plus* (νυν Keedoo και Keedoo Plus αντίστοιχα).

Ενόψει των περιφερειακών αδειών, τον Ιανουάριο του 2026 το ΕΣΡ ομόφωνα απέρριψε την αίτηση του για την έγκριση αύξησης μετοχικού κεφαλαίου της ιδιοκτήτριας του καναλιού κατά 1.336.150 ευρώ η οποία έγινε το 2016, λόγω μη κάλυψης των προϋποθέσεων της νομοθεσίας.

## Πρόγραμμα

Το κανάλι εξέπεμπε μουσικά βίντεο κλιπ τις περισσότερες ώρες και διάφορες εκπομπές μικρής διάρκειας κάποιες ώρες. Από τον Σεπτέμβριο του 2016 σταμάτησε να εκπέμπει βίντεο κλιπ και εξέπεμπε δύο με τρεις φορές την ημέρα τις ίδιες εκπομπές σε επανάληψη μέχρι τον Οκτώβριο του 2017. Από τότε ξεκίνησε να εκπέμπει νέες εκπομπές ποικίλων θεμάτων όπως: έξοδος στην πόλη, ψυχαγωγία, πολιτισμός, συνεντεύξεις κ.ά. καθώς επίσης και μουσική χωρίς ωστόσο, βίντεο κλιπ.

Από τον Οκτώβριο του 2018 μεταδίδει ψυχαγωγικές και κοινωνικοπολιτικές εκπομπές, αλλά σε πρόγραμμα είναι χωρισμένο ανά οκτώ ενότητες, με την καθεμία να έχει αυτόνομα ένθετα - εκπομπές (*tech*, *food*, *reportage*, *dialogues*, *fun*, *new gen*, *culture* και *music*).

## Εμβέλεια

Το κανάλι εκπέμπει ψηφιακά μέσω της Digea, στην Αττική, τον Αργοσαρωνικό, την Κεντρική και Νότια Εύβοια και μέρος των Κυκλάδων, από 14 κέντρα εκπομπής, στην συχνότητα 34 UHF, μαζί με τα κανάλια Keedoo, MAD TV και Βεργίνα 1. Από το 2004 εξέπεμπε και δορυφορικά σε Ελλάδα και Κύπρο μέσω της NOVA, αφού έλαβε δορυφορική άδεια, και της τότε *Wind Vision* (απορροφούμενη από την EON της NOVA) την περίοδο 2018-2022.

## Ονομασίες

| Διάστημα | Τίτλος σταθμού |
| --- | --- |
| 1998 μέχρι 2004 | TV Πειραιάς |
| 2004 μέχρι 1 Σεπτεμβρίου 2008 | Smart Channel |
| 1 Σεπτεμβρίου 2008 μέχρι 10 Ιανουαρίου 2016 | MTV Greece |
| 11 Ιανουαρίου 2016 μέχρι σήμερα | RISE TV |

## Λογότυπα

* 2008-2010
(πρώτο λογότυπο)
* 2008-2010
(δεύτερο λογότυπο)
* 2010-2016
* 2016-2017
* 2017-σήμερα

## Παραπομπές

## Εξωτερικοί σύνδεσμοι

* Επίσημη ιστοσελίδα